ועדת החוקה, חוק ומשפט, כנסת 24, פרוטוקול מספר 217, 2022-02-22 15:06

גלעד קריב: אנחנו פותחים את הדיון.

גלעד קריב: נמצאת איתנו עורכת הדין פוקס ממשרד הבריאות והיתר נמצאים באמצעות מערכת ה-זום.

גלעד קריב: נמצא אתנו חבר הכנסת בגין וחבר הכנסת לשעבר דב ליפמן.

גלעד קריב: אנחנו אחרי דיון ארוך.

גלעד קריב: אתמול ראיתי שמישהו טוען שהוא עושה את מסלול הנינג'ה אחרי צום, אחד המתמודדים.

גלעד קריב: גם אני עכשיו מנהל דיון בתקנות אחרי צום ממושך.

גלעד קריב: פשוט ראיתי הבוקר שראש הממשלה לשעבר אהוד ברק באיזשהו ראיון גילה בקיאות דרמטית בכל פרטי התכנית ואמרתי שאם אני שואף לגדולות, כדאי שגם אני אלמד מה קורה שם.

גלעד קריב: עורכת הדין פוקס, מה בקשתכם?

טל פוקס: שלום.

טל פוקס: אנחנו מגיעים לכאן עם תיקון לתקנות חובת ביצוע בדיקה בכניסה לישראל, תקנות שיש בהן שני עיקרים.

טל פוקס: האחד, בדיקה לכולם בכל תחנת גבול בכניסה לישראל.

גלעד קריב: בדיקת ה-PCR.

טל פוקס: נכון.

טל פוקס: בדיקת PCR.

טל פוקס: הדבר השני הוא הסדרה של בדיקה לפני הכניסה לישראל שכרגע זה לא רלוונטי.

טל פוקס: לגבי הבדיקה בכניסה לישראל, כבר לפני חודשים רבים הוחרגו במובן מסוים צוותי אוויר, במובן הזה שהם לא נדרשים לבדיקה בכל נחיתה אלא מספיק שהם יציגו בדיקת PCR שלילית מהשבוע האחרון.

טל פוקס: כאן אנחנו מגיעים עם תיקון שהמטרה שלו היא לתת להם עוד חלופה בנוסף להצגת בדיקת PCR מהשבוע האחרון, הצגה של בדיקת אנטיגן מוסדית שמבוצעת בישראל, בכניסה.

טל פוקס: אם הם לא מבצעים את הבדיקה בכניסה וגם אין להם בדיקה מהשבוע האחרון, הם יצטרכו לעשות בדיקת PCR, כמו קודם.

גלעד קריב: התקנות של חובת ה-PCR בכניסה לישראל, החובה הכללית, עומדות בתוקפן, עד מתי?

טל פוקס: עד ה-7 במרס.

גלעד קריב: בהינתן הכרזה.

טל פוקס: כמובן בהינתן הכרזה, כמו כל התקנות.

גלעד קריב: אנחנו מצפים בדריכות לקבל את ההכרזה המתאימה למצב התחלואה.

גלעד קריב: על פי החוק זה צריך להגיע השבוע.

גלעד קריב: חמישה ימים לפני תום תקופת ההכרזה.

טל פוקס: בסדר גמור.

טל פוקס: אני רק אציין שכמובן התקנות האלה יכולות לעמוד בתוקפן גם במצב מיוחד.

גלעד קריב: בוודאי.

גלעד קריב: הן לא יכולות לעמוד בתוקפן אם לא תהיה אף הכרזה, אבל אם תהיה הכרזה על מצב בריאותי מיוחד, שדומני שלשם אנחנו רומזים לממשלה שצריך ללכת, בוודאי הן יכולות לעמוד, אבל את אומרת שהן עד ה-7 במרס.

טל פוקס: נכון.

גלעד קריב: מה שאתם מבקשים כרגע זה בעצם להקל על אנשי צוותי האוויר בכך שאם אין להם PCR מהשבוע האחרון, הם יוכלו לעשות אנטיגן מוסדי בנמל התעופה.

טל פוקס: נכון.

טל פוקס: אכן כן.

גלעד קריב: לא היה עדיף להמתין לתקנות?

טל פוקס: אני כן אציין שברקע כמובן בקשת רשות התעופה האזרחית ומי שמנהל את העבודה מטעמה.

טל פוקס: הבקשה הייתה לא להמתין עם זה.

טל פוקס: למען האמת זאת בקשה שקיבלנו אותה לא בימים האחרונים אלא קודם לכן ושקלנו אותה במשך זמן לא קצר.

טל פוקס: בעת הזו שהתיקון עבר הוחלט להיענות לבקשה הזאת ו לכן לא המתנו.

גלעד קריב: היועצת המשפטית רוצה להעיר?

טליה ג'מאל: אני חושבת שמבחינתה הצדקה האפידמיולוגית אנחנו צריכים להבין את הסיטואציה כאן כי עד עכשיו חוות הדעת שנמצאו בפני הוועדה מדברים על כך שבכל מה שקשור לבדיקות לנתב"ג, יש היגיון וחשיבות משמעותית לכך שמדובר רק בבדיקות PCR ולא בבדיקות אנטיגן.

טליה ג'מאל: זה ברמת המהות.

טליה ג'מאל: ברמה הטכנית של אופן התיקון כאן, אנחנו רצינו לציין - זה ממש ברמת הנוסח של הדברים – שבתקנות יהיו בדיקות אנטיגן מוסדיות, הכוונה להוסיף כאן, אבל הן יוגדרו, למרות שהן לכאורה עומדות בהגדרה של בדיקת אנטיגן בתוך התקנות עצמן, כבדיקות קורונה מידית שמפנה לצו בידוד בית שמפנה לתקנות דיגום.

טליה ג'מאל: המהלך הזה נראה לנו קצת בעייתי ולקראת הפעם הבאה לפחות היינו מציעים גם כאן וגם לגבי תקנות התעופה להסדיר את הנושא בצורה שאיש צוות אוויר שרוצה לקרוא את התקנות ולהבין מה מצופה מנמו, יוכל להבין קצת יותר בקלות.

גלעד קריב: יש אתנו מישהו משירותי בריאות הציבור?

טל פוקס: אילנה גנס אמורה להיות ב-זום.

גלעד קריב: אילנה, בשבוע הבא אנחנו מצפים לכם עם כל סל התקנות החדש וההכרזה, אם תהיה.

גלעד קריב: איך אתם רואים בשירותי בריאות הציבור את הבקשה ואת השינוי הזה?

אילנה גנס: הבקשה הזאת נדונה בשיתוף גם עם ראש שירותי בריאות הציבור עם מנכ"ל משרד הבריאות.

אילנה גנס: אנחנו מדברים על חלופה נוספת שהיא גם קלה במקביל לאפשרות לבצע בדיקת PCR במהלך שבוע ללא קשר לנחיתה ולא דרישה לבצע בדיקה בכל נחיתה.

אילנה גנס: כמו שנדרשים האזרחים.

אילנה גנס: הסיבה שמבחינתנו אנחנו מאפשרים גם את האופציה הזאת של אנטיגן בשדה, יש לה שני יתרונות.

אילנה גנס: האחד, אנחנו נתקלנו לא פעם במצבים שאיש צוות אוויר, במיוחד בתקופה האחרונה, עת הייתה תחלואה יחסית רחבה ומשמעותית שנגעה במידה מסוימת גם בצוותי אוויר, במצבים שתוצאת ה-PCR הגיעה כשאיש צוות האוויר כבר המשיך לטיסה הבאה.

אילנה גנס: רוב הצוותים מגיעים, נוחתים וממשיכים בטיסות הבאות ולא ממתינים לתוצאת PCR.

אילנה גנס: ראינו לפעמים סיטואציות שאנחנו מנסים לאתר את הבן אדם והוא כבר בטיסה הבאה.

אילנה גנס: לכן לפעמים יש יתרון גם לביצוע בדיקת אנטיגן מהירה שנותנת לנו אינדיקציה.

אילנה גנס: כמובן שבמצבים כאלה אנחנו ממליצים, זאת לא חובה, במידה ויש בדיקת אנטיגן חיובית, לעשות גם בדיקת PCR.

אילנה גנס: במידה והיא תצא חיובית, כמובן שנוכל לרצף אותה.

אילנה גנס: הסיבה השנייה היא שחלק גדול מצוותי האוויר – במיוחד צוותי תעופה בחברות ישראליות שטסות – רוב ההדבקה שלהם או המגעים שלהם הם בתוך ישראל ולכן החלק של תוצאת PCR ויכולת לרצף פחות קשור לשהייה שלהם בחוץ לארץ או לחשיפה בחוץ לארץ.

אילנה גנס: זה עדיין יותר משקף חשיפה בתוך מדינת ישראל ולכן ברוב המצבים זה בעצם לא משקף תחלואה חוזרת מחוץ לארץ.

אילנה גנס: לכן החלטנו להיענות לבקשת רשות שדות התעופה ולתת גם אפשרות של ביצוע בדיקת אנטיגן בנחיתה.

אילנה גנס: כמובן זאת אופציה נוספת.

אילנה גנס: עדיין רוב הצוותים, לפחות ממה אנחנו מכירים, ממשיכים לבצע בדיקת PCR שבועית ולהתבסס על התוצאות שלה ולא לעשות בדיקת אנטיגן בנחיתה.

אילנה גנס: זאת אופציה נוספת שמבחינתנו היא אפשרית ולכן אפשרנו להכניס את זה לתקנות.

גלעד קריב: תודה.

גלעד קריב: חבר הכנסת בגין, אתה רוצה לומר משהו לגבי התקנות?

זאב בנימין בגין: לא.

זאב בנימין בגין: חשבתי שאנחנו עוסקים במה שיבוא בשבוע הבא, בתקווה שזה אכן יגיע.

גלעד קריב: יגיע.

זאב בנימין בגין: אילנה, אתם מוכנים?

אילנה גנס: אנחנו תמיד מוכנים.

אילנה גנס: בוודאי.

אילנה גנס: בדיוק היום העברתי חוות דעת אפידמיולוגית.

זאב בנימין בגין: בשבוע הבא תביאו את התמונה כולה.

אילנה גנס: כן.

אילנה גנס: בוודאי.

גלעד קריב: הדיון שלנו בתקנות האלה הוא מאוד מאוד מצומצם היקף.

גלעד קריב: זו החרגה לגבי צוותי אוויר.

גלעד קריב: בעוד זמן, גם כדי לאפשר את הפרסום ברשומות בזמן, נקריא ונצביע אבל כתמיד זאת גם הזדמנות להציף עוד עניינים קשורים לנושא הכניסה לישראל.

גלעד קריב: חבר הכנסת לשעבר ליפמן ואחר כך יוסי פתאל, מנכ"ל לשכת מארגני תיירות נכנסת.

דב ליפמן: תודה רבה כבוד יושב ראש.

דב ליפמן: אנחנו יודעים שהדיון על מה יקרה בתחילת חודש מרס יהיה בשבוע הבא אבל אולי כדאי להקדים את הרפואה למכה.

דב ליפמן: בהכרזה ששמענו מראש הממשלה נאמר שבחוץ לארץ רק בדיקות PCR מקובלות לפני שעולים לטיסה.

גלעד קריב: לתיירים.

דב ליפמן: כן, לתיירים.

דב ליפמן: עד עכשיו הייתה מותרת גם בדיקת אנטיגן תוך 24 שעות מהטיסה.

דב ליפמן: קיבלנו הרב הפניות מהציבור לפיהן בהרבה מדינות, כולל ארצות הברית, הדרישה ל-PCR ובלי אופציה לאנטיגן מקשה עליהם רבות, גם בעלויות כאשר יכולים להגיע למאות דולרים למשפחה עבור בדיקות ה-PCR וגם מבחינת היכולת לקבל את הבדיקות עם התוצאות תוך הזמן הנדרש.

דב ליפמן: לכן רצינו לשאול האם אפשר להשאיר את זה כך שיש אופציה לאנטיגן תוך 24 שעות כדי להקל על עשרות אלפי אנשים שיגיעו בתחילת חודש מרס.

דב ליפמן: דבר שני.

דב ליפמן: שיהיה מאוד ברור לגבי אוחזי האשרות, האם הם כמו הישראלים ואז בתחילת מרס לא יצטרכו בדיקה לפני הנסיעה לארץ או האם הם כתיירים צריכים את הבדיקה.

גלעד קריב: כאן אני רוצה לומר בצורה מאוד ברורה.

גלעד קריב: הגדרנו בחוק החדש בדיוק את ההבחנה בין הגבלות שמוטלות מכוח נהלים שנקבעים על ידי המדינה וזה בעיקר לתיירים, דומני גם אוחזי אשרת עבודה.

גלעד קריב: אנשים שיש להם מעמד בישראל, כולל אשרת עלייה שהם עוד לא כאן, אבל אשרת עלייה, תושבות ארעית, בוודאי תושבות קבע.

גלעד קריב: כל הגבלה שמוטלת עליהם צריכה להיות מוסדרת בתקנות והתקנות הן באישור הוועדה.

גלעד קריב: טל, חשוב לי להדגיש את העניין הזה.

גלעד קריב: שימו לב לסיפור הזה.

גלעד קריב: כל הגבלה על כניסה שקשורה באדם שהוא מחזיק במעמד בישראל – או של תייר או של מהגר עבודה – ההגדרות נמצאות בחוק.

טל פוקס: כן.

טל פוקס: היום זה מוסדר חלקית בתקנות התעופה וחלקית בתקנות חובת ביצוע בדיקה.

גלעד קריב: אני לא מדבר על חובת בדיקת PCR כללית וכולי.

גלעד קריב: כל הגבלה על כניסה של אנשים מהסוג הזה דורשת תקנות על פי החוק שמגיעות לאישור ועדת החוקה.

טל פוקס: בוודאי.

טל פוקס: כרגע, כמו שכולכם מכירים, מדובר על הגבלות של בדיקות.

דב ליפמן: אבל לדעת האם הם חייבים בבדיקה או לא.

דב ליפמן: עכשיו הם לא יודעים לאיזו קבוצה הם משתייכים, האם הם ישראלים או תיירים.

דב ליפמן: הם צריכים לדעת מה דורשים מהם.

טל פוקס: ברור.

טל פוקס: בסדר.

טל פוקס: זה חייב להיות ברור.

טל פוקס: עוד לא ניסחנו את התקנות.

טליה ג'מאל: מדובר על אזרחים, בני זוגם וילדיהם הקטינים.

טליה ג'מאל: לרבות בני זוגם.

טליה ג'מאל: גם על כל מי שנמצא כאן באשרת סטודנט.

גלעד קריב: השאלה שעורכת הדין פוקס מעלה היא האם הבחנה בין אזרח ישראלי לבין מישהו שהוא תושב לעניין חובת ביצוע בדיקת PCR לפני העלייה למטוס בדרך לישראל.

טליה ג'מאל: אני חושבת שהדבר הזה צריך להיקבע בתקנות, האם אפשר או אי אפשר לעשות הבחנה.

טליה ג'מאל: זה יצטרך לעבור את אישור הוועדה.

גלעד קריב: ברור.

גלעד קריב: אני רוצה לומר שוב שאלה סייגים לאיסור הכניסה.

גלעד קריב: אם הקביעה היא לא הטלת חובת בדיקה גורפת ואתם אומרים שיש סוג מסוים של אנשים שצריך בדיקה שהוא בעל מעמד בישראל, זה יצטרך להגיע.

טל פוקס: אני מסכימה לגבי תקנות.

טל פוקס: ציינתי שיש תקנות תעופה ותקנות חובת ביצוע בדיקה שנדונות כאן.

טל פוקס: בעצם מדובר על חובה שהיא נדונה בשתי הוועדות ולא רק בוועדה ה זאת.

גלעד קריב: בסדר.

גלעד קריב: האם את יודעת מה הכוונה?

טל פוקס: אני יכולה לומר שהכוונה היא לקבוע את זה בתקנות.

גלעד קריב: מה הכוונה המהותית?

גלעד קריב: שכל אדם שהוא תייר יידרש ל-PCR?

טל פוקס: עדיין אין הגדרה סופית של מה בדיוק ההגדרה, איפה לשים את הגבול לגבי מי צריך בדיקת PCR או מי שלא צריך.

טל פוקס: זה יגיע לדיון בכנסת.

זאב בנימין בגין: לגבי תיירים, כן.

טל פוקס: תיירים, בוודאי שכן.

זאב בנימין בגין: תיירים בוודאי.

זאב בנימין בגין: לגבי השאר, הם עוד לא קבעו.

זאב בנימין בגין: \

טל פוקס: בכל מקרה זה יגיע לתקנות ויידון כאשר יהיה נוסח סופי.

גלעד קריב: מר יוסי פתאל, בבקשה.

יוסי פתאל: שלום ותודה רבה.

יוסי פתאל: הכוונה לגבי תיירים לפי הודעת ראש הממשלה זה PCR לפני ההמראה ו-PCR בכניסה.

יוסי פתאל: לקראת הדיון חשוב לדעת שיש מדינות בודדות מאוד בעולם שמבצעות את הבדיקות בשדה התעופה מכיוון שמדובר בהכבדה תפעולית שבטוח תחזור כבומרנג בהמשך.

יוסי פתאל: במדינת ישראל בסוף זה נגמר באוהל.

יוסי פתאל: אחרי שהשקיעו בטרמינל כל כך הרבה כסף, בסוף מגיעים למאהל בדיקות והוא לא יעמוד בשום אופן בלחצים.

יוסי פתאל: אנחנו בטוחים בזה, גם רשות שדות התעופה מתריעה על כך ולכן אנחנו מציעים לתת על זה את הדעת.

יוסי פתאל: הלכה למעשה בדיקות נעשות באוהל ואז אנשים יוצאים – החולים והבריאים ביחד – לתחבורה הציבורית להמתין לתשובות.

יוסי פתאל: בפועל נוצרה תעשייה שלמה של בדיקה של אחר הבדיקה.

יוסי פתאל: גומרים את הבדיקה של שדה התעופה כאשר לפעמים התשובה אורכת למעלה מ-24 שעות, התיירים עושים ביציאה עוד בדיקה אצל חברה פרטית שנותנת תשובות תוך 4 שעות וזאת כדי לא לאבד יום סיור בארץ.

יוסי פתאל: אנחנו מבקשים שהוועדה לפחות תשקול להנחות את הצוותים המקצועיים לגבי התיירות המאורגנת עליה אנחנו אחראים, שנוכל לבצע את הבדיקה מחוץ לשדה במקום שיאשר לנו משרד הבריאות.

יוסי פתאל: אנחנו אחראים על התנועה שלהם, להבדיל מהתנועה של תיירים בודדים.

יוסי פתאל: ניקח אותם אל מחוץ לשדה, נקל על התנועה בשדה, נעשה את הבדיקה בחוץ וכמובן ניסע לבידוד עד שתהיה תשובה לאור הכאוס שאנחנו מעריכים שיהיה בהכרח עם חידוש התנועה.

יוסי פתאל: יש ביקושים חזקים מאוד להגיע לישראל ואנחנו מניחים שהמספרים יהיו הרבה יותר גדולים ומשמעותיים.

יוסי פתאל: אגב, אין סיבה שהבדיקות יהיו בתוך השדה באוהל.

יוסי פתאל: זאת בעיה.

יוסי פתאל: אנחנו לא מלינים ולא מתווכחים עם העניין הבריאותי.

יוסי פתאל: קבעו בדיקת PCR בכניסה, בסדר, שיהיה, אבל אם אנחנו עם התיירות המאורגנת נבצע את זה מחוץ לטרמינל – לא ייפגע דבר מהדרישות הרפואיות כי גם היום הם יוצאים לתחבורה הציבורית.

יוסי פתאל: אצלנו הם יותר מפוקחים, הם לא מתערבבים, הם ישר נוסעים למלון ונכנסים לבידוד.

יוסי פתאל: תודה רבה.

גלעד קריב: הייתם כאן בדין ודברים עם משרד התחבורה, עם רשות שדות התעופה?

יוסי פתאל: לא.

יוסי פתאל: בשביל להשמיע את קולי, אני פונה אליך אדוני.

יוסי פתאל: אם הייתי יכול להשמיע אותו בפורום אחר, זה היה קורה.

טל פוקס: אני אציין שאני לא מכירה את הבקשה ולא בחנו אותה אבל באופן כללי יש סיבה מאוד חשובה שהבדיקה הזאת מתבצעת בשדה.

טל פוקס: .

טל פוקס: המנגנון הוא שהיום יש שוטר בשדה התעופה, בנתב"ג, שאפשר לקרוא לו.

טל פוקס: במידה ואדם מסרב לבצע את הבדיקה, הוא לא יוצא ללא קנס.

טל פוקס: הדבר הזה מאפשר איזושהי הרמטיות באכיפה.

טל פוקס: כל מנגנון שניסינו לקיים בתקופות שונות של ביצוע בדיקה בקהילה ואכיפה של הבדיקה הזאת, אם התבצעה או לא התבצעה בקהילה, לא הצליח.

טל פוקס: יש קשיי אכיפה אדירים.

יוסי פתאל: לא על ישראלים ולא על תיירים בכל מקרה.

גלעד קריב: יש כאן נקודה שכדאי לחשוב עליה.

גלעד קריב: נציגי רשות שדות התעופה איתנו ב-זום.

גלעד קריב: אני מבקש לשמוע את מר שמואל אמסלם.

גלעד קריב: אני אומר עורכת הדין פוקס שמה שיש כאן, זאת אמירה צופה פני עתיד.

גלעד קריב: כנראה לשמחתנו התחדש עלינו גל של תיירות נכנסת.

גלעד קריב: חלק מהתיירות הנכנסת, זאת תיירות נכנסת מאורגנת.

גלעד קריב: השאלה האם אפילו בתוך שדה התעופה עצמו לא כדאי לבצע איזושהי הבחנה בין אזור בדיקות PCR אליו מגיעים אנשים, או תיירים בודדים או ישראלים חוזרים שאחר כך חוזרים לביתם, ואולי לפתוח עוד מסלול אליו מארגני קבוצות יכולים להירשם מראש כאשר אתה יודע שביום הזה והזה נוחתת כאן קבוצה.

גלעד קריב: אני פשוט חושב איך מונעים תמונות קשות לקראת פסח, תמונות של תורים בלתי נתפסים בנתב"ג שגם מגדילים את הסיכוי להידבקות.

גלעד קריב: זאת לא אחריות שלכם.

טל פוקס: כמובן, אבל אנחנו כן חושבים על זה.

טל פוקס: למיטב ידיעתי אני מכירה שנערך שיח בין כל הגורמים שמעורבים בכניסה של תיירים ובכלל נוסעים שנכנסים בנתב"ג, בדיקה של צפי מול היכולת של מערך הדיגום של הבדיקות.

טל פוקס: הדברים האלה נלקחים בחשבון וברור לכולם שמערך הבדיקות צריך לדעת לתת מענה לביקושים של כניסה לישראל.

טל פוקס: לגבי ההצעה של איך זה יעבוד בשדה, באמת צריך להעלות את רשות שדות התעופה.

גלעד קריב: מה אנחנו יודעים על מדינות אחרות באירופה מבחינת דרישת בדיקות PCR לתיירים לפני הגעתם?

גלעד קריב: לא בכניסה.

טל פוקס: אני אגיד באופן כללי.

טל פוקס: בישראל היו שתי בדיקות.

טל פוקס: הייתה בדיקה שנדרשה לפני העלייה לטיסה והייתה בדיקה שנדרשה בכניסה.

טל פוקס: הייתה איזושהי מחשבה כיצד להקל על התהליך של הכניסה.

טל פוקס: כמו שאתם מכירים, פורסם בתקשורת, הכוונה היא לצמצם מאוד את הבדיקה לפני.

גלעד קריב: אבל רק לישראלים.

טל פוקס: רק לישראלים.

גלעד קריב: לא לתיירים.

טל פוקס: נכון מאוד.

טל פוקס: לגבי הבדיקה בכניסה, יש חשיבות אדירה למשרד הבריאות.

גלעד קריב: זה ברור לי.

טל פוקס: הרבה מדינות בוחרות את אחת מהבדיקות.

טל פוקס: אצלנו הבחירה היא הבדיקה שנמצאת דווקא בכניסה.

גלעד קריב: השאלה היא למה לגבי תיירים אנחנו לא מסתפקים בבדיקות אנטיגן מוסדיות לפני העלייה למטוס.

טל פוקס: למיטב ידיעתי זאת בקשה שהיא דווקא מגיעה ממשרד התחבורה או ממשרד התיירות.

טל פוקס: אני לא בטוחה מי הם אבל זאת לא בקשה שמגיעה מאתנו.

טל פוקס: אני מדברת על הבקשה להשאיר את הבדיקה בכניסה לפני העלייה למטוס וזה כדי שכאשר הם מגיעים לכאן, לא תהיה איזושהי חוסר נעימות כי כאן הם מתגלים חיוביים ואחר כך יצא שתיירים שבאו לכאן לטייל בעצם תקועים כאן כחולים בבידוד.

טל פוקס: זה היה הרעיון המסדר.

זאב בנימין בגין: אם אכן יהיה עומס לפני פסח, יתכן שנצטרך להסתפק בבדיקות מדגמיות.

טל פוקס: לא, זה משהו שמשרד הבריאות מאוד מאוד מתנגד לו.

טל פוקס: לא להשאיר את זה כמנגנון הרמטי, בדיקה לכל מי שנכנס לישראל.

טל פוקס: זה מבחינתנו.

זאב בנימין בגין: צריך לחשוב היטב על התוצאה, כפי שאומר היושב ראש.

טל פוקס: אכן.

טל פוקס: לכן נערכים בשדה להכיל את הכמויות של הבדיקות שנדרשות לצורך בדיקה לכל הנכנסים לישראל.

גלעד קריב: אנחנו עוד נקיים שיחה עת יאושרו התקנות לקראת ה-7 במרס - התקנות העיקריות ולא בתקנות האלה – ונבקש לעמוד על היערכות נתב"ג לקראת גל התיירות של פסח.

גלעד קריב: עורכת הדין ענת סתיו, סגנית בכירה ליועץ המשפטי של רשות שדות התעופה, בבקשה.

גלעד קריב: היא לא איתנו.

גלעד קריב: נאפשר לה לדבר אם היא תעלה.

גלעד קריב: יוסי פתאל ביקש להתייחס לסוגיה של ה-PCR או האנטיגן.

יוסי פתאל: אנחנו נמצאים בשדה התעופה.

יוסי פתאל: כל האנשים שאתם רואים עם שלטים, אלה עובדים שלנו.

יוסי פתאל: יש לנו משרד בשדה התעופה, אנחנו פעילים מאוד בתוך השדה ויודעים על מה אנחנו מדברים.

יוסי פתאל: אנחנו בעד PCR בחוץ לארץ.

יוסי פתאל: מגיעים כבר היום תיירים חולים כי האנטיגן לא מזהה באותה מידה ותיירים לא מזייפים כמו הישראלים, ואני אומר את זה בעדינות, ועדיף שה-PCR יהיה בחוץ לארץ כי אז פחות אנשים חולים יגיעו.

יוסי פתאל: מדובר בסיוט אופרטיבי כאשר מגיע תייר חולה וכבר מגיעים כאלה כל יום ואנחנו מטפלים בהם.

יוסי פתאל: מכיוון שלא היה שיח, אנחנו אומרים להם כמה הנחות יסוד שהן אינן נכונות מבחינה אופרטיבית.

יוסי פתאל: ה-PCR בכניסה, שיהיה, אבל אנחנו חושבים שהיה אפשר לבקש אנטיגן עצמי אחרי יומיים כדי להקל על התיירים.

יוסי פתאל: הגזרה לגבי תיירים, כמו שאדוני אמר, צריכה להיות שונה כי תייר עושה כל מאמץ כדי לא להגיע לכאן חולה ולהיכנס לבידוד, להבדיל מישראלי חוזר שלא משנה מה יש לו כי הוא יגיע תמיד עם בדיקה תקינה כדי שלא ייתקע בחוץ לארץ.

יוסי פתאל: לכן המחשבה לגבי ויתור על PCR בחוץ לארץ, אני חושב שהיא צריכה להיות הפוכה.

יוסי פתאל: אפשר לעשות את האנטיגן בכניסה כדי שזה ילך יותר מהר, אבל בחוץ לארץ לוודא שפחות תיירים חולים מגיעים כי אנחנו רואים שעם האנטיגן הנוכחי הם מגיעים יותר.

גלעד קריב: אם כי אומר משרד הבריאות, ואנחנו מכבדים את עמדתו, שהדרישה ל-PCR בכניסה לארץ, מבחינתו היא דרישה.

יוסי פתאל: אנחנו מקבלים את זה.

יוסי פתאל: אנחנו לא מתנגדים.

גלעד קריב: מכובדיי, אני נפנה גם לרשות שדות התעופה.

גלעד קריב: חבר הכנסת יברקן, בבקשה.

דסטה גדי יברקן: אדוני, ראשית, בעניין המקצועי הזה כמעט ואין לי מה להוסיף משום שאני אינני איש מקצוע ואני משאיר את זה לגורמי המקצוע שיטפלו בסוגיה הזאת.

דסטה גדי יברקן: רציתי לומר משהו לגבי נושא שעלה בדיונים הקודמים שהיו לנו.

דסטה גדי יברקן: ביטול התו הירוק לא קורה בפועל.

דסטה גדי יברקן: יש משפט מאוד יפה, דוגמה אישית, ממני תראו וכן תעשו.

דסטה גדי יברקן: אפילו הכנסת דורשת תו ירוק למרות שעברו כאן

דסטה גדי יברקן: התקנות בחוק.

דסטה גדי יברקן: עיריות ומשרדי ממשלה עדיין דורשים מאזרחי מדינת ישראל תו ירוק.

דסטה גדי יברקן: זאת אומרת, בהתחלה זאת הייתה הרחבת החוק, הוראת שעה, באופן וולונטרי.

דסטה גדי יברקן: אם אז הייתה הרחבה באופן וולונטרי אבל במקרה הזה זאת עבירה על החוק או צפצוף על החוק.

דסטה גדי יברקן: זה מאוד חשוב ותמוה בעיניי למה הדבר הזה קורה כאשר הכנסת אישרה את זה.

דסטה גדי יברקן: קל וחומר אנחנו כאן, במקום בו החוקים עוברים, דורשים תו ירוק.

דסטה גדי יברקן: זה לתשומת לבנו.

דסטה גדי יברקן: בנוסף לכך שלחתי לוועדה בקשה לקיים דיון מהיר ושלחתי בקשה גם לנשיאות הכנסת לקיים דיון במליאת הכנסת.

דסטה גדי יברקן: שם הנושא הזה בוטל.

דסטה גדי יברקן: כאן אני לא יודע כי טרם קיבלנו דיון ודווקא אדוני הסכים איתי בעניין הזה שאנחנו חייבים להתייחס לזה.

דסטה גדי יברקן: זאת סוגיה שמטרידה את אזרחי מדינת ישראל.

דסטה גדי יברקן: בדיון הקודם ציינו 30 שנים לחוק יסוד: כבוד האדם וחירותו.

דסטה גדי יברקן: חשוב מאוד.

דסטה גדי יברקן: לצערי לא הספקתי לדבר אבל אני מהאנשים שאכן חושב שטוב שיש את החוק הזה.

דסטה גדי יברקן: בנושא הזה ובתקופה הזו דווקא לצערי הרב חוק יסוד: כבוד האדם וחירותו לא מומש ואפילו פעל נגד האזרחים.

דסטה גדי יברקן: בית המשפט, בשבתו כבג"צ, היה צריך לתת מה שנקרא את חסותו ולוודא שזכויות האדם כן נשמרות אבל לצערי הרב בית המשפט העליון זרק כמעט כל עתירה בנושא של זכויות אדם.

דסטה גדי יברקן: לא לשם זה התכנסנו כאן היום אבל היה חשוב לי להעיר על הדברים האלה.

דסטה גדי יברקן: תודה רבה.

גלעד קריב: כמובן מטבע הדברים יש בינינו מחלוקת.

דסטה גדי יברקן: לא חשבתי אחרת, אדוני.

גלעד קריב: מחלוקת גדולה.

גלעד קריב: אני מזכיר שחוק יסוד: כבוד האדם וחירותו כולל את השמירה על החיים כזכות יסוד של כל אינדיבידואל, של הציבור כולו.

גלעד קריב: אבל אלה באמת הבדלים של השקפה.

גלעד קריב: לא נמצא כאן נציג או נציגת משרד המשפטים אבל בדיונים בשבוע הבא אנחנו נבקש – ביקשנו הרבה פעמים ולא קיבלנו – התייחסות של משרד המשפטים אבל גם שלכם לעובדה שלא ניתן לקבל מצב שבו רשויות שלטון שלא הוסמכו לכך בחוק, מקבלות החלטות עצמאיות על הרחבת מגבלות.

גלעד קריב: זה לא יכול להיות.

גלעד קריב: אגב, הכנסת נמצאת במעמד אחר, אפשר להלין על מדיניות שנקבעת על ידי היושב ראש והמנכ"ל, אפשר להסכים לה.

גלעד קריב: אני חושב שיש אינטרס מובהק ציבורי לשמור על תפקודו התקין של הבית הזה ולא דין השבתתה של הכנסת בשל התפרצות תחלואה כדין השבתה של מוסד תרבות, מסעדה, מועדון ואפילו מקום יותר חיוני.

גלעד קריב: לא סתם החריגו את הכנסת - כמו שהחריגו למשל את מחנות צה"ל ואת צה"ל – מההגדרות של חוק הקורונה ומי שעומד בראש הארגונים האלה צריך כמובן בכללים בסיסיים של מינהל תקין ושל הדיןד המינהלי והחוקתי להתקין את הכללים.

גלעד קריב: דבר אחד בטוח.

גלעד קריב: הממשלה לא הוחרגה.

גלעד קריב: פקיד בכיר ככל שיהיה לא יכול להחיל על רשות שלטונית כללים של תו ירוק אם זה לא נקבע בחוק.

גלעד קריב: את זה אמרנו כאן בוועדה אלף פעמים.

גלעד קריב: אני אומר כבר עכשיו שביום שני או שלישי הבא נצטרך לדון גם בהכרזה ככל שהממשלה תכריז וגם בתקנות כאלה ואחרות.

גלעד קריב: הנושא הזה שחבר הכנסת יברקן מעלה היום, העלה בפעם שעברה, אני העליתי אותו בחודשים האחרונים, יצטרך לקבל הפעם התייחסות מאוד ברורה.

גלעד קריב: אני מבין שעורך הדין שי סומך ממשרד המשפטים נמצא אתנו.

דסטה גדי יברקן: אני כל כך מסכים איתך אדוני.

דסטה גדי יברקן: אני רק רוצה שנקיים את הוראות החוק.

דסטה גדי יברקן: לא יכול להיות שהממשלה תעבור על החוק.

גלעד קריב: עורך הדין סומך, חבר הכנסת יברקן מתייחס לדבר שהוא הראה לי לפני ימים אחדים, איך רשו תך ממשלתית מודיעה בהודעה לאזרח שתנאי להגעה לקבלת שירות הוא עמידה בתנאי התו הירוק וזה כאשר מעולם לא היינו במצב שבו הוחל התו הירוק על שירותים שלטוניים רגילים.

גלעד קריב: אני לא מדבר על מוסדות רווחה או מגן אבות וכולי.

דסטה גדי יברקן: לא.

דסטה גדי יברקן: בתקנות לא.

דסטה גדי יברקן: בפועל – כן.

גלעד קריב: לא רק שבשיא השימוש בתו הירוק לא הוחל התו הירוק על רשויות שלטוניות, על קבלת קהל במשרדי ממשלתי או ברשות ממשלתית, אלא שאומר חבר הכנסת יברקן שהודעה כזאת לאזרח ניתנה אחרי שהוסר התו הירוק וכולי.

גלעד קריב: אני לא רוצה לפתוח כאן כרגע את הדיון.

גלעד קריב: אני רק רוצה לומר שאני מבקש עד הדיון הבא, שיהיה ביום שני או בשלישי כי אלה לוחות הזמנים של ההכרזה, לקבל עמדה.

גלעד קריב: אני מבקש את זה כבר כמה חודשים ולא מקבל.

גלעד קריב: אני מבקש לקבל את עמדת היועצת המשפטית לממשלה בסוגיה הזאת וככל שהיועצת המשפטית לממשלה שותפה לעמדתנו שגוף שלטוני לא יכול להחיל על עצמו כללים שהמשמעות שלהם היא הגבלת שירות לאזרח, אני מבקש לדעת איך משרד המשפטים עומד להבהיר את העמדה הזאת לכל הרשויות.

דסטה גדי יברקן: אני רק רוצה לתת לך עוד דוגמה.

דסטה גדי יברקן: במוסד אקדמי, במוסדות רפואיים, סטודנטים לא יכולים להגיע למבחן.

גלעד קריב: אני רוצה לעשות כאן הבחנה.

גלעד קריב: לגבי מוסדות רפואיים, יש אמירה מפורשת שנאמרה לבג"ץ.

גלעד קריב: אין הגבלת שירות רפואי והתניה של שירות רפואי בתו ירוק.

גלעד קריב: ההגבלה היחידה של תו ירוק שהייתה למוסדות רפואיים הייתה לעובדים עם התחליף של הבדיקות בתו ירוק לעובדים.

גלעד קריב: במוסדות אקדמיים הסיפור הוא מעט שונה.

גלעד קריב: אלה לא מוסדות שלטוניים.

גלעד קריב: אני חושב כמוך שכל מוסד שבדין מפעיל תו ירוק, חייבת להיות שם חובת בדיקות, יכול להיות שגם צריך תמיד לתת אופציה של מבחן בית וכולי.

גלעד קריב: אני מוכן להיכנס לדיון הזה אבל על דבר אחד אין מחלוקת לפחות ביני לבינך.

גלעד קריב: אנחנו נשמע את עמדת היועצת המשפטית לממשלה.

גלעד קריב: עורך הדין סומך, אני מעלה את הנקודה הזאת ולצדי חבר הכנסת יברקן יותר מדי פעמים בחודשים האחרונים אנחנו לא מקבלים תשובה ברורה.

גלעד קריב: לכן אני אומר שוב שאני נותן התרעה מספקת.

גלעד קריב: בשבוע הבא אני מבקש לקבל תשובה פורמלית לגבי העמדה המשפטית שלכם בנושא הזה וגם מה אתם עומדים לעשות.

גלעד קריב: אני אומר שוב שאני כרגע שם בצד גופים פרטיים, אני שם כרגע בצד גופים שהם לא חלק מן הממשלה.

גלעד קריב: הכנסת היא משהו אחר.

גלעד קריב: על פי החוק הכנסת סוברנית לקבוע את כלליה.

גלעד קריב: זה כתוב בחוק.

גלעד קריב: אפשר לא לאהוב את ההחלטה של מנכ"ל הכנסת אבל זה החוק.

גלעד קריב: כתוב שהכנסת לא כפופה לחוק הסמכויות המיוחדות.

גלעד קריב: בעניין הזה אני שם רגע בצד גם שאלות של מתנ"ס ששייך לרשות מקומית למרות שדומני שגם שם כבר היה צריך שתהיינה הנחיות ברורות של היועצת המשפטית.

גלעד קריב: אבל לגבי הממשלה אני אעמוד - כתנאי לאישור תקנות והכרזה - להבין מה העמדה שלכם בסוגיה הזאת.

גלעד קריב: אם אתה רוצה להתייחס עכשיו, אתה מוזמן.

שי סומך: אני מחליף את אנשי האשכול החוקתי שחולים בקורונה.

שי סומך: הם גם התייעצו איתי בנושא הזה והנושא מוכר לי, אבל אני לא יודע באיזה מקום נמצא הטיפול.

שי סומך: לא ידעתי שהנושא הזה יעלה.

שי סומך: אני אעביר את הדברים לאשכול החוקתי.

גלעד קריב: בסדר גמור.

גלעד קריב: אני חושב שכדאי להסדיר אותו דווקא בתקופה שאין תו ירוק.

גלעד קריב: בואו נסדיר את זה.

גלעד קריב: נבהיר את המדיניות.

גלעד קריב: אם ישתנה המצב תמיד אפשר לשנות.

דסטה גדי יברקן: כשאין תו ירוק בתקנות, בסעיפים, אבל בפועל תמיד היה.

גלעד קריב: זה מצב שהוא בלתי אפשרי.

גלעד קריב: אי אפשר להעביר תקנות שבהן אנחנו מתדיינים על כל תג ועל כל פסיק, איפה יש ואיפה אין, ואז אתה מגלה שהממשלה מפעילה תו ירוק על פי החלטות של מנהלים בכירים ככל שיהיו בשטח.

גלעד קריב: מה שאין בתקנות, הממשלה לא יכולה להפעיל על כל רשויותיה.

גלעד קריב: אם כן, אנחנו נתייחס לנושא הזה בדיון הבא.

גלעד קריב: נמצא אתנו ב-זום מר שמואל אמסלם מרשות שדות התעופה.

גלעד קריב: תודה אדוני.

גלעד קריב: התייחסות שלך להיערכות שלכם בנתב"ג.

גלעד קריב: זה באמת לא קשור לתיקון הספציפי הזה אבל זה עלה על ידי מר פתאל ובמידה מסוימת גם על ידי נוספים, נרצה לשמוע התייחסותך.

שמואל אמסלם: מבחינתנו ההיערכות היא לפי משרד הבריאות כי אחריות על בדיקות הקורונה היא באחריות משרד הבריאות.

שמואל אמסלם: אנחנו רק מקצים את השטח.

שמואל אמסלם: המגבלה שקיימת היא בגלל המבנה התשתיתי בו נעשות הבדיקות, מה שמגביל אותנו למקסימום 2,000 נוסעים בשעה.

שמואל אמסלם: ככל שיגיעו יותר תיירים, זאת יכולה להיות מגבלה.

גלעד קריב: מה הצפי של רשות שדות התעופה על פי המסתמן כרגע לגבי גל התיירות וגל הישראלים החוזרים מחופשות האביב לקראת חג הפסח?

שמואל אמסלם: בדיוק עכשיו היינו בדיון כדי לאשר את כל הבקשות.

שמואל אמסלם: הבקשות הן הרבה יותר גדולות מכפי שאנחנו יכולים.

שמואל אמסלם: אנחנו בוחנים כמה חלופות וטרם התקבלו החלטות.

שמואל אמסלם: הצפי שלנו הוא יותר ממה שקורה היום.

שמואל אמסלם: יותר מ-2,000.

שמואל אמסלם: עמדתנו הייתה בכלל לבטל את הבדיקות בנתב"ג.

שמואל אמסלם: מה שקורה זה שאם מתגלה בנתב"ג תייר שהוא מאומת, מתחיל הסיפור של מה עושים איתו, איך מעבירים אותו וכולי.

שמואל אמסלם: יש לזה משמעות אחרת.

שמואל אמסלם: אנחנו ממתינים למבנה החדש שהוא בתכנון.

גלעד קריב: אבל זה לא יסתיים לקראת חג הפסח הבא עלינו לטובה.

שמואל אמסלם: לא.

שמואל אמסלם: זה לא יהיה לפני אוגוסט.

שמואל אמסלם: מי שבונה אותו זה משרד הביטחון.

טל פוקס: אני הכרתי דברים אחרים.

זאב בנימין בגין: מבחינת המספרים.

זאב בנימין בגין: אמרת שההספק הוא 2,000 בדיקות בשעה.

זאב בנימין בגין: בשעה?

שמואל אמסלם: כן.

זאב בנימין בגין: זה לא מעט.

זאב בנימין בגין: זה אומר שבשעה מגיעים בממוצע 10 מטוסים.

שמואל אמסלם: בשעה מגיעים גם יותר.

שמואל אמסלם: אנחנו מכינים את התשתית לשעות הפיק ולא לשעות השפל.

שמואל אמסלם: אם יגיע המטוס ה-11, נגיד לו שיחכה כי אין מקום.

שמואל אמסלם: אנחנו בודקים באמצעות החברה שזכתה במשרד הבריאות בין 2,000 ל-2,200 בשעה ואני מקווה שזה יספיק לגל הבא, אם יגיע.

זאב בנימין בגין: לפני הגל הבא, מה התחזית שלכם לקראת החג?

זאב בנימין בגין: לקראת הפסח?

שמואל אמסלם: תכננו את לוח הטיסות שלנו על פי זה.

שמואל אמסלם: זאת המגבלה ולכן תכננו על פי מקסימום 2,000 בדיקות בשעה.

גלעד קריב: עורכת הדין פוקס, זה לא רק עניין שלכם.

גלעד קריב: בכל בדיקת PCR יש גם מצאי של מעבדות.

גלעד קריב: השנה המעוברת עוזרת לנו הפעם.

גלעד קריב: יש לנו חודש ו-3 שבועות עד חג הפסח.

גלעד קריב: אם בסופו של דבר הממשלה באה ואומרת שמגבלת הבדיקות היא זו שתקבע את קצב הכניסה של תיירים וישראלים חוזרים, בסדר, אז אנחנו מבינים שיש יכולת של 2,000 בשעה, אז 50 אלף אנשים ייכנסו ולא מעבר לכך.

גלעד קריב: אבל אם הצפי הוא שיש פוטנציאל לכניסה יותר גדולה והממשלה רוצה כניסה יותר מסיבית, והמעבדות יכולות לתמוך ב-PCR, אין טעם שייכנסו יותר אבל אז מעבדות ה-PCR ייתנו תשובה תוך ארבעה ימים כי יש עומס.

גלעד קריב: השאלה מי מתכלל את האירוע הזה.

טל פוקס: למיטב ידיעתי המתכלל זה זכאי, פרויקטור נתב"ג.

טל פוקס: מאוד מפתיע אותי מה שנאמר כאן על ידי רשות שדות התעופה כי אני שמעתי בישיבה משהו אחר.

טל פוקס: יכול להיות שהם עשו היערכות מחדש והצפי והדברים השתנו.

טל פוקס: צריך לבדוק.

גלעד קריב: בואו נעשה סדר.

גלעד קריב: ראשית, בקשת המידע לא צריכה להפתיע משרד ממשלתי כלשהו.

גלעד קריב: אייל, אני מציע שבשבוע הבא בצורה מובנית בתוך רצף הדיונים שיהיו לנו על התקנות וההכרזה נאמר שחצי שעה אנחנו מקדישים לדיון בהיערכות בנתב"ג.

גלעד קריב: זה יהיה כמעט המקום היחיד שיישארו בו הגבלות שהן צוואר בקבוק עם כל הצעדים המבורכים של הממשלה.

גלעד קריב: נזמין את פרויקטור נתב"ג שיוכל מי להשתתף גם באמצעות ה-זום.

גלעד קריב: אני מציע שנבדוק גם עם משרד התחבורה, אם המנכ"לית או מי מטעמה, מעבר לפרויקטור, רוצים שיגיע.

גלעד קריב: בואו נוודא שיש היערכות מספיקה.

טל פוקס: אני אעביר את הנקודה הזאת.

גלעד קריב: בואו נראה שכולנו מיושרים על אותו הקו.

גלעד קריב: דרך אגב, אצל עמך ישראל, אצל צאן קדושים, כל פעם שעומדים בתור רבע שעה, זאת קריסה של המערכות.

גלעד קריב: יש איזושהי ציפייה שאדם לא יעמוד בתור בדרך ל-PCR.

גלעד קריב: בכניסה לכל מוזיאון בחוץ לארץ הוא מוכן לעמוד שלושת-רבעי שעה.

גלעד קריב: לא כל תור בנתב"ג הוא קריסת המערכות.

גלעד קריב: אנשים נוסעים לחוץ לארץ, עדיין יש מגפת קורונה בעולם, שידעו שהם יכולים לעמוד גם בתור אבל צריך לראות שדבר אחד תור ודבר שני קריסה של מערך הבדיקות בנתב"ג.

גלעד קריב: אלה שני עניינים שונים.

גלעד קריב: אם אין הערות נוספות, נקריא ונצביע.

טליה ג'מאל: תקנות סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל) (תיקון מס' 8), התשפ"ב-2022 בתוקף סמכותה לפי סעיפים 4, 7א(א)(2) ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020 (להלן – החוק) ובאישור ועדת החוקה, חוק ומשפט של הכנסת מתקינה הממשלה תקנות אלה:

טליה ג'מאל: סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל), התשפ"א-2021 (להלן – התקנות העיקריות), בתקנה 1, אחרי הגדרת בדיקת אנטיגן יבוא: "בדיקת קורונה מיידית" – כהגדרתה בצו בידוד בית.

טליה ג'מאל: בתקנת משנה (ג), ברישה, אחרי "אם" יבוא "ביצע עם כניסתו לישראל בדיקת קורונה מיידית או אם".

גלעד קריב: מי בעד אישור התקנות?

גלעד קריב: אושר

גלעד קריב: התקנות אושרו פה אחד.

גלעד קריב: מכובדיי, תודה לכולם.

גלעד קריב: אנחנו נקיים דיונים בשבוע הבא וניכנס לעומק העניינים של תקנות הקורונה.

גלעד קריב: תודה חבר הכנסת בגין, תודה חבר הכנסת לשעבר ליפמן ותודה לכם כמובן.